A 2004-es Európa-bajnokság után - amelyen mindhárom csoportmérkőzésen játszott az orosz válogatottban - kijelentette, hogy szeretne hazatérni, majd végül újra a Szpartak Moszkva labdarúgója lett. 2006. április 8-án a Sport Express napilapban súlyos kritikával illette az akkori edző Aleksandrs Starkovst, amiért pénzbüntetést kapott és a második csapathoz száműzték, majd szeptember 10-én közös megegyezéssel felbontották a szerződését. Ezzel vége is lett Alenyicsev játékos pályafutásának, aki ezt követően edzőnek állt. Időközben politikai karriert is kezdett, 2007-től az Orosz Szövetségi Tanács képviseletében politizált egészen 2010-ig. 2009-ben tagja volt a Legendák Kupáját megnyerő orosz válogatottnak.